Oprez: u svježem povrću iz Albanije ‘hrpa’ štetnih kemikalija

U svježem povrću iz Albanije otkrivena je ‘hrpa’ kemikalija opasnih po ljudsko zdravlje.

Kako navode u europskom sustavu za sigurnost hrane, ostaci čak tri zabranjena pesticida pronađeni su u svježoj crvenoj paprici uvezenoj iz Albanije. Proizvod je LOT broja 3505. Paprika se prodaje na tržištima Slovenije, Hrvatske i Austrije.

Zabranjene kemikalije otkrili su slovenski inspektori službenom kontrolom na tržištu. Ustanovili su formetanat u udjelu 0,16 mg/kg (dopušteno 0,01 mg), acetamiprid u udjelu 0,31 mg (dopušteno 0,09) te flonikamid u udjelu 0,87 mg (dopušteno 0,3 mg/kg).

Koncentracija zabranjenih kemikalija, dakle, bila je tri do čak 16 puta viša od dopuštene. Slovenska uprava za sigurnost hrane upozorila je kako je rizik po ljudsko zdravlje ozbiljan te naložila povlačenje i uništenje sporne paprike iz svih dućana.

U restoranima

Kupce su pozvali da povrće nikako ne konzumiraju, već da ga vrate na mjesto kupnje. Uprava za sigurnost hrane Slovenije navela je i točne adrese 22 dućana i obrta za pripremanje hrane u kojima se našla paprika iz Albanije.

Iz europskog sustava za sigurnost hrane naveli su kako je kontaminirana paprika završila i na hrvatskom tržištu te su obavijest slovenskih inspektora proslijedili našim službama. No, Državni inspektorat i Hrvatska agencija za poljoprivredu i hranu nemaju o tome nikakvu obavijest.

I zato, jedino što nam preostaje je upozoriti vas da budete na oprezu dok kupujete svježu crvenu papriku. Svakako provjerite zemlju porijekla i LOT broj koji je u ovom slučaju, kako su izvijestili Slovenci, 3505.

No, rizik konzumiranja je nemoguće izbjeći kad je riječ o tvrtkama i obrtima koje si bave pripremom i posluživanjem hrane te u nekim jelima koriste i spornu albansku papriku. U Sloveniji su zabilježeni i takvi slučajevi.

Neurotoksičan

Formetanat se često otkrije u uvoznom voću i povrću. U više navrata detektiran je u svježoj paprici i feferonima iz Albanije, svježoj paprici iz Turske i Makedonije, jabukama iz Srbije. Problem je što tamo taj pesticid, za razliku od EU, nije zabranjen.

Znanstvene studije dokazale su kako formetanat može biti toksičan putem inhibicije kolinesteraze koja se prvenstveno određuje kod jetrenih oboljenja, sumnje na trovanje pesticidima i atipičnog oblika enzima. Zaključeno je kako je formetanat potencijalno neurotoksičan.

Acetamiprid je zabranjen zbog potencijalne štetnosti za zdravlje ljudi, a brojne studije ukazuju na to da je bio odgovoran za pomor pčela u nekim zemljama Europe u vrijeme dok je bilo dopušteno njegovo korištenje.

Flonikamid je najmanje štetan od tri navedena pesticida, pa je propisana dopuštena koncentracija u hrani na području EU viša od uobičajenih za potencijalno opasne pesticide. No, pokusi na štakorima pokazali su kako flonikamid može biti štetan za jetru i bubrege u višim udjelima.

Objava Oprez: u svježem povrću iz Albanije ‘hrpa’ štetnih kemikalija pojavila se prvi puta na Danica.hr.