U voću iz Albanije treći put ovaj mjesec otkrivene tvari opasne po zdravlje

U voću iz Albanije otkrivena je štetna kemikalija, izvijestio je u petak europski sustav za sigurnost hrane.

Kako navode, zabranjeni pesticid klorpirifos otkriven je u klementinama iz Albanije. Srećom, uzorak je analiziran već na hrvatskoj granici, pa je pošiljka uništena. Nije, dakle, završila u hrvatskim dućanima.

Utvrđeno je 0,087 mg/kg klorpirifosa u voću, a nije dopuštena ni najmanja vrijednost. To je predstavljalo potencijalan rizik za zdravlje ljudi, kažu u europskom sustavu za brzo uzbunjivanje u prometu hranom.

Prije desetak dana u još jednoj pošiljci klementina iz Albanije otkriven je isti zabranjeni pesticid. Doduše, u nešto manjem udjelu, pa je pošiljka s granice vraćena natrag pošiljatelju.

Isti je dan pak RASFF izvijestio kako su i u drugoj pošiljci klementina iz Albanije pronađeni ostaci pesticida fosmeta. I ta je pošiljka vraćena s granice nakon što je analizom uzorka utvrđena razina od 0,075 mg/kg fosmeta.

Nije dopušten ni najmanji udjel. Insekticid fosmet je odlukom Europske komisije zabranjen u EU tek u veljači pretprošle godine. Sumnja se na genotoksičnost i kancerogenost, odnosno štetno djelovanje na zdravlje ljudi.

Klorpirifos je na području EU potpuno zabranjen u travnju 2020. godine. Brojne studije pokazale su kako izloženost tom pesticidu može utjecati na neurološki razvoj djece te oštetiti još nerođeno dijete.

Znanstvene studije povezuju ga s poremećajima u razvoju mozga, hiperaktivnošću, zaostajanjem u rastu, smanjenim kvocijentom inteligencije, navodi se u odluci Europske komisije o zabrani njegove upotrebe.

Objava U voću iz Albanije treći put ovaj mjesec otkrivene tvari opasne po zdravlje pojavila se prvi puta na Danica.hr.