Otkrivene štetne tvari u voću i povrću iz Albanije i Makedonije

U voću i povrću iz Albanije i Makedonije otkriveni su visoki udjeli štetnih tvari.

Kako izvještavaju u europskom sustavu za sigurnost hrane, ostaci zabranjenog pesticida klorpirifosa otkriveni su u svježim crvenim paprikama iz Makedonije. Srećom, sve se dogodilo na granici, pa povrće nije dospjelo do polica naših dućana.

Sanitarni su inspektori naložili uništenje cijele pošiljke paprika. U njima je pronađen udjel od 0,026 mg/kg klorpirifosa. U Europskoj Uniji su već šest godina zabranjene aktivne tvari klorpirifos i klorpirifos-metil. No, u mnogim zemljama izvan EU taj iznimno učinkovit insekticid i dalje se legalno koristi.

Stručnjaci su nakon brojnih istraživanja zaključili kako postoji zabrinutost vezana uz ljudsko zdravlje, posebno zbog mogućih neurotoksičnih učinaka. Pesticid se povezuje s poremećajima u razvoju mozga i hormonskoga sustava kod djece, autizmom, zaostajanjem u rastu, smanjenom inteligencijom.

Osim toga, u pošiljci breskvi iz Albanije otkriven je visok sadržaj teškog metala nikla, i to u udjelu od 0,267 mg/kg. Breskve su također uništene odmah na granici nakon što je stigao laboratorijski nalaz uzorka tog voća.

Na žalost, neke kontaminirane pošiljke ipak se probiju do našeg tržišta, o čemu svjedoče brojni izvještaji europskog sustava za sigurnost hrane i Državnog inspektorata RH. Zato valja svakako biti oprezan kod kupnje.

Objava Otkrivene štetne tvari u voću i povrću iz Albanije i Makedonije pojavila se prvi puta na Danica.hr.