Opasne kemikalije otkrivene u svježem povrću iz Albanije

Visoki udjeli štetnih kemikalija otkriveni su u svježoj paprici iz Albanije, izvijestio je europski sustav za sigurnost hrane.

Riječ je o pesticidima pirimifos-metil i formetanat čija je upotreba zabranjena na području Europske unije. Pirimifosa je bilo 44 puta više od dopuštene koncentracije, a formetanata deset puta više.

Nedopuštene kemikalije otkrivene su na slovenskoj granici. Distributer albanskih paprika bila je tvrtka iz Italije koja ih je trebala prodavati u Sloveniji i Hrvatskoj. Nema informacija jesu li kontaminirane paprike završile na hrvatskom tržištu.

Rizik za zdravlje je ozbiljan, a iz europskog sustava ističu kako nije poznato koje su sve mjere poduzete nakon što su stigli nalazi uzoraka paprike. Odnosno, je li pošiljka uništena na granici ili vraćena distributeru.

U povrću iz Albanije opet otkrivena toksična kemikalija štetna za zdravlje

Znanstvene studije utvrdile su kako pirimifos-metil i formetanat mogu uzrokovati inhibiciju kolinesteraze kod ljudi. Mogu, dakle pretjerano stimulirati živčani sustav uzrokujući mučninu, vrtoglavicu, zbunjenost, a pri vrlo visokoj izloženosti respiratornu paralizu i smrt.

Klinički znakovi nakon akutne i kronične izloženosti formetanatu u štakora bili su smanjena tjelesna težina, a kod pasa pretjerano lučenje sline, hripanje, otežano disanje, drhtanje, povraćanje, kašalj.

Objava Opasne kemikalije otkrivene u svježem povrću iz Albanije pojavila se prvi puta na Danica.hr.