U povrću iz Albanije otkriveno 50 puta više štetnih tvari. Naređeno uništenje

U povrću iz Albanije otkriveni su visoki udjeli štetnih kemikalija, pa je naređeno njegovo uništenje.

Riječ je o dvjema pošiljkama svježe paprike koje su trebale biti dopremljene na tržište Hrvatske. Srećom, već na granici obavljena je sanitarna kontrola te su izuzeti uzorci na analizu.

U jednoj pošiljci paprika utvrđena je iznimno visoka razina zabranjenog pesticida formetanata hidroklorida: čak 0,53 mg/kg, što je 50 puta više od dopuštene vrijednosti. Rizik za zdravlje potrošača bio je ozbiljan, rekli su u europskom sustavu za sigurnost hrane.

U drugoj pošiljci otkriven je visok udjel običnog formetanata, pet puta više od dopuštenoga. Obje su pošiljke odmah uništene pa, srećom, nisu završile na policama trgovačkih lanaca u Hrvatskoj. No, pravo je pitanje koliko takvih pošiljaka ipak uđe na naše tržište.

NEUROTOKSIČAN

Formetanat je, inače, čest “neželjeni gost” u voću i povrću koje se u našu zemlju uvozi. Lani je, tako u više navrata otriven u svježoj paprici i feferonima iz Albanije, svježoj paprici iz Turske i Makedonije, jabukama iz Srbije. Problem je što tamo taj pesticid, za razliku od EU, nije zabranjen.

Formetanat je iznimno učinkovit insekticid koji se koristi u proizvodnji voća i povrća. Mnoge ga zemlje koriste ali zabranjen je u EU zbog sumnje da može utjecati na zdravlje ljudi. Znanstvene studije dokazale su kako formetanat može biti toksičan putem inhibicije kolinesteraze.

Aktivnost kolinesteraze prvenstveno se određuje kod jetrenih oboljenja, sumnje na trovanje pesticidima i atipičnog oblika enzima. Klinički znakovi nakon akutne i kronične izloženosti formetanatu u štakora bili su smanjena tjelesna težina, a kod pasa pretjerano lučenje sline, hripanje, otežano disanje, povraćanje.

Zaključeno je kako je pesticid formetanat potencijalno neurotoksičan upravo zbog svoje sposobnosti da inhibira kolinesterazu. Zato je zabranjen u proizvodnji hrane na cijelom tržištu Europske unije.

Objava U povrću iz Albanije otkriveno 50 puta više štetnih tvari. Naređeno uništenje pojavila se prvi puta na Danica.hr.